RÅDETS RESOLUTION af 29. november 1996 om udarbejdelse af aftaler mellem politi og toldvæsen med henblik på narkotikabekæmpelse (96/C 375/01)

RÅDET FOR DEN EUROPÆISKE UNION,

som henviser til traktaten om Den Europæiske Union, særlig artikel K.1,

som tager i betragtning, at den handlingsplan inden for retlige og indre anliggender, der blev fastlagt af Rådet i november 1993, bl. a. opfordrer til udvikling af alle former for politi- og toldsamarbejde med det fælles formål at opnå større sikkerhed for Unionens borgere,

som tager i betragtning, at det prioriterede arbejdsprogram for 1994, der blev opstillet af Rådet (retlige og indre anliggender) i november 1993, bl. a. lægger vægt på behovet for at skabe større komplementaritet mellem politiets og toldvæsenets aktioner,

som tager i betragtning, at den rapport udarbejdet af ekspertgruppen vedrørende narkotika, som blev vedtaget på Det Europæiske Råd i Madrid den 15. og 16. december 1995, indeholder bestemmelser om samarbejde mellem politi, toldvæsen og andre retshåndhævende myndigheder,

som er overbevist om, at et højt samarbejdsniveau på nationalt plan mellem politi, toldvæsen og i givet fald andre retshåndhævende myndigheder vil kunne bidrage til at gøre bekæmpelsen af ulovlig narkotikahandel i Den Europæiske Union mere effektiv,

som ikke ønsker at anfægte de forskellige love og administrative bestemmelser eller ordninger i medlemsstaterne vedrørende politiets og toldvæsenets rolle i narkotikabekæmpelsen,

som erkender betydningen af en klar definition og udlægning af såvel den rolle som de funktioner, der skal udføres af de retshåndhævende myndigheder inden for narkotikabekæmpelse,

som er klar over, at man bør undgå overlapning af de retshåndhævende myndigheders indsats og gøre bedst mulig brug af deres komplementære ressourcer,

som ønsker at fremme og sikre et højt forbindelses- og samarbejdsniveau mellem de pågældende myndigheder for at gøre narkotikabekæmpelsen mere effektiv,

som ønsker at sikre, at narkotikaproblemet imødegås med den bedst mulige organisationsstruktur,

som noterer sig, at der i nogle af medlemsstaterne allerede består fælles aftaler eller aftalememoranda mellem politi og toldvæsen,

som er klar over de fordele, som sådanne aftaler kan betyde for retshåndhævelsen i forbindelse med narkotikabekæmpelse,

VEDTAGER FØLGENDE RESOLUTION:

1. For at understrege behovet for et snævert samarbejde mellem politi og toldvæsen og for at fastlægge disse myndigheders respektive roller inden for narkotikabekæmpelsen og sætte dem i stand til at samarbejde mere effektivt opfordrer Rådet indtrængende medlemsstaterne til at udarbejde formelle aftaler eller andre ordninger på nationalt plan, som uden at foregribe nationale love eller administrative bestemmelser tager hensyn til de brede retningslinjer i denne resolution.

2. Aftaler eller andre ordninger mellem politi og toldvæsen kan, men behøver ikke nødvendigvis at indeholde bestemmelser vedrørende følgende spørgsmål:

- nøjagtig beskrivelse af og hensyntagen til de to tjenesters respektive kompetence, herunder ansvaret for beslaglæggelse af narkotika og hermed forbundne bevismidler, afhøring og tilbageholdelse af mistænkte, efterforskning og i givet fald retsforfølgelse

- udveksling af og fælles adgang til relevante efterretninger

- udveksling af beskrivelser af narkotikahandlernes modus operandi

- udveksling af oplysninger om anvendelsen af risikoanalyseteknik

- udveksling af forbindelsesofficerer fra begge myndigheders hovedkvarterer for at skabe gensidig tillid og fortrolighed

- oprettelse af snævre forbindelsesordninger på lokalt plan

- pressemeddelelser udarbejdet i fællesskab

- fælles taskforces for politi og toldvæsen, når det er nødvendigt i efterretnings- og/eller efterforskningsøjemed

- fælles procedurer for politi og toldvæsen i forbindelse med operative spørgsmål, der vedrører begge myndigheder

og eventuelt:

- fælles mobile patruljer for politi og toldvæsen

- fælles undervisningsprogrammer for politi og toldvæsen

- politiets og toldvæsenets fælles anvendelse af udstyr.

3. De aftaler eller andre ordninger, der omhandles i denne resolution, kan udvides til også at gælde for andre retshåndhævende myndigheder end politi og toldvæsen.

4. Medlemsstaterne opfordres til inden et år gennem Generalsekretariatet at meddele Rådet de foranstaltninger, de har truffet i medfør af denne resolution.